इक ईजाला-कुसै कुजोबु नां दे माह्‌नु दे बारे च ऐ, जेह्‌दी जनानी “हाथी दन्द” दा हार आह्‌नने दी फरमैश पांदी ऐ ते ओह् जंगला च हाथियै गी मारन जंदा ऐ। हाथियें दे इक झुण्डै कन्नै ओह्‌दी झत्त होंदी ऐ ते ओह् उ’नेंगी गलांदा ऐ जेकर तुसें मेरे उप्पर हल्ला कीता ते में दूर नट्ठी जाङ ते रुक्क होई जाङ जां घाह् बनी जाङ ते जे तुसें मिगी मकोड़ियें कन्नै भरोची दी थाह्‌रा जाई खढेरेआ तां अ’ऊं मकोड़ियें दा मुखिया बनी जाङ। हाथियें उसी परतोई जाने आस्तै गलाया। पर, ओह् निं मन्नेआ, तां ओह् आपूं रुक्ख बनी गे। कुजोबू नराश होइयै घर परतोआ ते इत्थै पुज्जिय़ै, अपनी सारियें जनानियें गी कोल सदाइयै उन्दे उप्पर बेबफाई दा दोश लान लगा। पर, ओह्‌दी पैह्‌ली जनानी बोल्ली-“एह् दोश भलेआं झूठा ऐ ते अ’ऊं तुगी छोड़ियै—तलाक देइयै कुतै होर चली जाङ। अ’ऊं तेरी पैह्‌ली ब्याह्‌ता लाड़ी आं ते मेरे आस्तै हाथीदन्दै दा हार बी नेईं जुड़ी सकेआ तेरे कोला।”